CELEX: 32021R2156
Language: sk
Date: 2021-09-17 00:00:00
Title: Delegované nariadenie Komisie (EÚ) 2021/2156 zo 17. septembra 2021, ktorým sa dopĺňa nariadenie Európskeho parlamentu a Rady (EÚ) 2017/625 zriadením referenčného laboratória Európskej únie pre horúčku údolia Rift (Text s významom pre EHP)

7.12.2021   
               
               
                  SK
               
               
                  Úradný vestník Európskej únie
               
               
                  L 436/26
               
            
         DELEGOVANÉ NARIADENIE KOMISIE (EÚ) 2021/2156
         zo 17. septembra 2021,
         ktorým sa dopĺňa nariadenie Európskeho parlamentu a Rady (EÚ) 2017/625 zriadením referenčného laboratória Európskej únie pre horúčku údolia Rift
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 92 ods. 4,
         keďže:
         
                     (1)
                  
                  
                     Horúčka údolia Rift (HUR) je objavujúce sa zoonotické ochorenie voľne žijúcich a domácich prežúvavcov prenášané vektormi, ktoré je spôsobené vírusom a ktoré predstavuje potenciálnu cezhraničnú hrozbu. HUR sa vyznačuje vysokou mierou potratov a novorodeneckou úmrtnosťou domácich prežúvavcov. U ľudí sa toto ochorenie prejavuje najmä ako ochorenie podobné chrípke, pričom u malej časti pacientov sa môže vyvinúť encefalitída alebo dokonca závažné ochorenie pečene s hemoragickými prejavmi. HUR je na zozname povinne oznamovaných chorôb zvierat (2) Svetovej organizácie pre zdravie zvierat (OIE).
                  
               
                     (2)
                  
                  
                     V marci 2019 Európske centrum pre prevenciu a kontrolu chorôb (ECDC) uverejnilo rýchle posúdenie rizika s cieľom reagovať na riziko importovania vírusu HUR a ďalšieho šírenia tohto vírusu v rámci Únie a Európskeho hospodárskeho priestoru (EHP) v súvislosti so zvýšením počtu prípadov hlásených na Mayotte (3). V posúdení sa zdôraznilo, že hoci riziko vyplývajúce z týchto ohnísk bolo pre Úniu a EHP veľmi nízke, pokiaľ ide o zavlečenie vírusu HUR prostredníctvom legálneho obchodu so zvieratami a živočíšnymi produktmi, riziko by mohla predstavovať nelegálna preprava čerstvého mäsa, nepasterizovaného mlieka a nespracovaných produktov z infikovaných prežúvavcov v osobnej batožine. ECDC dospelo k záveru, že v prípade zavlečenia vírusu do kontinentálnej časti Únie a EHP nemožno vylúčiť ďalší prenos vektormi medzi zvieratami.
                  
               
                     (3)
                  
                  
                     Európsky úrad pre bezpečnosť potravín (EFSA) navyše 23. januára 2020 prijal vedecké stanovisko k HUR (4), v ktorom sa uvádza, že riziko šírenia HUR do krajín susediacich s Úniou a riziko možného zavlečenia infikovaných vektorov do Únie by sa nemali ignorovať.
                  
               
                     (4)
                  
                  
                     Riziko, že sa HUR dostane do Únie znamená, že Únia by mala stanoviť primerané opatrenia dohľadu a kontroly vo vzťahu k tejto chorobe v súlade s nariadením Európskeho parlamentu a Rady (EÚ) 2016/429 (5), ktorým sa stanovuje legislatívny rámec na prevenciu a kontrolu chorôb zo zoznamu. V súlade s prílohou k vykonávaciemu nariadeniu Komisie (EÚ) 2018/1882 (6) sa HUR považuje za chorobu kategórie A, D a E, v prípade ktorej sa hneď po jej zistení musia prijať opatrenia na okamžitú eradikáciu.
                  
               
                     (5)
                  
                  
                     Pokiaľ ide o HUR, Únia má zavedené primerané opatrenia dohľadu a kontroly vo vzťahu k chorobám s cieľom zabezpečiť okamžitú eradikáciu tejto choroby v prípade, že sa dostane do Únie. Aby boli tieto opatrenia naďalej účinné, mali by zahŕňať aj primeranú pripravenosť a dostupné zdroje na boj proti tejto chorobe, pričom by sa mal zohľadniť aj jej zoonotický potenciál. V tejto súvislosti sa považuje za potrebné zabezpečiť dostatočnú kapacitu laboratórneho testovania, keďže dobrá kvalita takejto kapacity testovania je nevyhnutná na vykonávanie opatrení dohľadu a kontroly vo vzťahu k chorobám, a teda na zabránenie tomu, aby sa táto choroba dostala do Únie.
                  
               
                     (6)
                  
                  
                     Únia doposiaľ nezriadila žiadne referenčné laboratórium Európskej únie pre HUR. Určenie referenčného laboratória je nevyhnutné na to, aby bolo možné uplatňovať opatrenia dohľadu a opatrenia na kontrolu chorôb na vedeckom základe a jednotne na celom území Únie.
                  
               
                     (7)
                  
                  
                     Týmto nariadením by sa preto malo zriadiť referenčné laboratórium Európskej únie pre HUR s cieľom prispieť k zabezpečeniu účinnosti úradných kontrol a koordinovať pomoc úradným laboratóriám,
                  
               PRIJALA TOTO NARIADENIE:
         
            Článok 1
            Týmto sa zriaďuje referenčné laboratórium Európskej únie pre horúčku údolia Rift.
         
         
            Článok 2
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. septembra 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 95, 7.4.2017, s. 1.
         
            (2)  Zoznam povinne oznamovaných chorôb suchozemských zvierat a vodných živočíchov OIE (https://www.oie.int/en/what-we-do/animal-health-and-welfare/animal-diseases).
         
            (3)  Európske centrum pre prevenciu a kontrolu chorôb. Rýchle posúdenie rizika: Rift Valley fever outbreak in Mayotte, France (Vypuknutie horúčky údolia Rift na Mayotte, Francúzsko – 7. marca 2019). Štokholm: ECDC; 2019.
         
            (4)  Vestník EFSA (EFSA Journal) (2020) 18(3):6041.
         
            (5)  Nariadenie Európskeho parlamentu a Rady (EÚ) 2016/429 z 9. marca 2016 o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) (Ú. v. EÚ L 84, 31.3.2016, s. 1).
         
            (6)  Vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu (Ú. v. EÚ L 308, 4.12.2018, s. 21).